રવિએ પોતાની વાત વધુ ઊંડાણમાં સમજાવતા કહ્યું "અહી માકર્સ પધ્ધતિ નથી કે નથી શિક્ષણની પરંપરાગત પધ્ધતિ! અમે બાળક સમક્ષ નાની નાની વિડીયો દ્વારા માહિતી મુકીએ છીએ અને ત્યારબાદ એ કેટલું સમજી શક્યો છે તેનો કયાસ કાઢીએ છીએ. એની અંદર રહેલી ઓછી કે વત્તી શક્તિઓને સમજી લઈએ છીએ. જ્યાં જ્યાં એ ઊંણો ઊતરતો હોય ત્યાં ત્યાં અમે એને સહાયરૂપ થઈએ છીએ. જ્યાં અટકી કે પડી જાય ત્યાં આંગળી આપીએ અને ઉભો કરીએ પછી પાછો એને છૂટો મૂકી દઈએ છીએ. અમે બાળકના શિક્ષણને બીજા ઉપર આધારિત નથી કરી દેતા પરંતુ એની ક્ષમતાના આધારે શિક્ષણ કે કોઈપણ ક્ષેત્રમાં આવેલા પ્રશ્નો કે પડકારોને પોતાની રીતે પાર પાડવા સહાયરૂપ થઈએ છીએ. આ પ્રથાને કારણે બીજા સાથે એની તુલના થતી નથી જેથી નકારાત્મક ભાવ કે નીચાપણાનો અનુભવ તેમને થતો નથી. પરીક્ષામાં પ્રાપ્ત થતાં ગુણોને આધાર બનાવવાના બદલે અમે તેનો આત્મવિશ્વાસ કેટલો વધ્યો તેની ઉપર ધ્યાન આપી તેનો વિકાસ અને ક્ષમતા વિકસાવતા જઈએ છીએ.